Inge Debes

Inge Thomas Dahl Debes (født 15. mai 1882 i Kragerø, død 25. november 1945) var en norsk jurist, sosialpolitiker, forfatter, oversetter, redaktør og litteraturkritiker. 

Foreldre til Inge var Peter Olaf Debes og Birthe Matina Thomsen. Inge Debes ble gift med Gunvor Schneider 15. august 1915 i Tromsø. Sammen hadde de to barn, Maria Louise (født 16. mars 1918)  og Jan (født 23. august 1925).

I perioden 1910–1918 var Debes redaktør i tidsskriftet Det Tyvende Aarhundre, utgitt av Det norske Arbeiderparti. Formålet med tidsskriftet var å gi bakgrunnsstoff på ulike aktuelle saker.  Videre var han i perioden 1918-1926 redaktør i Sociale Medelelser, utgitt av Sosialdepartementet. I perioden 1908-1933 bidro han også med en lang rekke bokkritikker i avisene Socialdemokraten og Nationen.

I 1918 ble det nedsatt en regjeringsutnevnt Arbeiderkommisjon, med Inge Debes som sekretær.  Kommisjonen skulle utrede spørsmål om arbeidernes andel av bedriftsutbyttet, men kommisjonen la i perioden 1918-1922 fram en rekke innstillinger om industrielle forhold.  Formann var Paal Berg. Arbeidet i kommisjonen førte ikke fram til noen spesiell lovgivning.

Debes var formann i Norsk forening for socialt arbeide i fra 1925. Foreningen var stiftet i 1909 med formål å arbeide for innføring av sosiallovgiving og lovgiving knyttet til arbeiderbeskyttelse.  Ett av tiltakene fra foreningen var tidsskriftet Socialt Arbeide, der Debes var redaktør fra 1927. I 1935 hadde Norsk forening for socialt arbeide 195 medlemmer, men cirka 30 av disse var andre forbund og foreninger. 

Fra 1926 arbeidet Debes som byrettsdommer i Oslo.

Under regjeringen Nygaardsvold i perioden 1935-1940 kom det en rekke nyskapende velferdstiltak fra Sosialdepartementet, som syketrygd til fiskere (1935) og sjømenn (1936), alderstrygd for alle (1936), blinde- og vanføretrygd (1936) og arbeidsløshetstrygd (1938).  Mye av arbeidet bak disse reformene ble lagt i den såkalte sociallovkomitéen, som ble nedsatt i 1935 med Inge Debes som formann.  Rune Slagstad beskriver Debes som tilhørende i «Castbergs legalreformistiske tradisjon».    

Etter krigsslutt i 1945 var Debes formann i Krigsbarnutvalget, nedsatt av Sosialdepartementet.  Utvalget skulle vurdere spesielle tiltak for barn født med tysk far og norsk mor under okkupasjonen.  Dette dreide seg omkring 10000-12000 barn, og utvalget skulle mellom annet vurdere om disse skulle sendes ut av Norge.  Sammen med ekspedisjonssjef i Sosialdepartementet, Alf Frydenberg, forhandlet Debes med en australsk regjeringsoppnevnt Immigration Advisory Committee, med tanke på å sende en andel av barna til Australia.  Debes døde like etter møtet med de australske representantene, noe som kan være grunnen til at ingen barn ble sendt ut.

Publikasjoner av Inge Debes

Allmenne publikasjoner

Offentlige dokumenter og innstillinger 

 Inge Debes:  Foreløbig innstilling til lov om bedriftsråd m.v. i industri og handel / fra flertallet i Arbeiderkommissjonen [sic] av 1918.  Del av serien Sociale meddelelser, utgitt av Departementet for sociale saker.  1919, nr.8.
 Inge Debes og Oscar Pedersen:  Bilag til innstilling fra Socialiseringskomiteen angående socialiseringsspørsmålet i sin almindelighet.  Departementet for sociale saker, Kristiania, 1924.
 Innstilling om oprettelse av et "Statens edruelighetsråd" / avgitt av Den departementale edruelighetskomité.  Socialdepartementet.  Vedlegg til Stortingsproposisjon nr.1, kapittel 443, 1936.  
 Om hjelp til blinde og vanføre:  innstilling II.   Sociallovkomitéen av 1935, Socialdepartementet.  Vedlegg til Odelstingsproposisjon nr. 37, 1936.
 Lov om alderstrygd:  innstilling III.   Sociallovkomitéen av 1935, Socialdepartementet.  Vedlegg til Odelstingsproposisjon nr. 59, 1936.
 Lov om trygd mot arbeidsløshet:  innstilling IV.   Sociallovkomitéen av 1935, Socialdepartementet. Vedlegg til Odelstingsproposisjon nr. 30, 1937
 Lov om pensjon til uføre, blinde og vanføre:  innstilling V.   Sociallovkomitéen av 1935, Socialdepartementet. Vedlegg til Odelstingsproposisjon nr. 47, 1937.
 Lov om syketrygd:  innstilling VI.   Sociallovkomitéen av 1935, Socialdepartementet. 1939.
 Om oprettelse av et barnevernkontor i Socialdepartementet:  innstilling I.   Sociallovkomitéen av 1935, Sosialdepartementet. 1939.
 Lov om arbeidsformidling:  innstilling VII.   Sociallovkomitéen av 1935, Sosialdepartementet. 1939. Vedlegg til Odelstingsproposisjon nr. 18, 1940.
 Lov om omsorg for åndssvake:  innstilling VIII.   Sociallovkomitéen av 1935, Sosialdepartementet. 1946.

Referanser

Litteratur

Eksterne lenker 

 Bilde av Inge Debes  Besøkt 8. juli 2011
 Litteratur av Inge Debes på BIBSYS Besøkt 23. juli 2011

Norske dommere
Norske forfattere
Norske oversettere
Ap-politikere
Norske redaktører
Personer fra Kragerø kommune
Fødsler i 1882
Dødsfall i 1945